15.11.2022
RO
Jurnalul Oficial al Uniunii Europene
C 434/61 Joi, 7 aprilie 2022
J. întrucât studiile academice (3) arată că interzicerea importurilor de combustibili fosili din Rusia ar avea un impact asupra creșterii economice a UE echivalent cu pierderi estimate la mai puțin de 3 % din PIB, în timp ce pierderile potențiale pentru economia rusă s-ar ridica la 30 % din PIB și ar permite oprirea agresiunii ruse;
K. întrucât președinta Metsola s-a adresat Verhovna Rada la 1 aprilie 2022 și s-a întâlnit cu președintele și prim-ministrul Ucrainei și cu liderii facțiunilor politice în numele Parlamentului European,
1. condamnă în termenii cei mai fermi cu putință războiul de agresiune al Federației Ruse împotriva Ucrainei, precum și implicarea Belarusului în acest război și solicită Rusiei să înceteze imediat toate activitățile militare din Ucraina și să retragă necondiționat toate forțele și echipamentele militare de pe întreg teritoriul recunoscut la nivel internațional al Ucrainei; este alături de poporul ucrainean, îndurerat de pierderi și de suferință;
2. subliniază că agresiunea și invazia militare constituie o încălcare gravă a dreptului internațional, în special a Convenției de la Geneva și a protocoalelor suplimentare la aceasta și a Cartei ONU, și invită Federația Rusă să revină la îndeplinirea responsabilităților unui membru permanent al Consiliului de Securitate al ONU în menținerea păcii și securității și la respectarea angajamentelor asumate în temeiul Actului final de la Helsinki, al Cartei de la Paris pentru o nouă Europă și al Memorandumului de la Budapesta; consideră că invazia Rusiei în Ucraina constituie un atac nu numai împotriva unei țări suverane, dar și împotriva principiilor și mecanismului de cooperare și securitate în Europa și a ordinii internaționale bazate pe norme, așa cum este definită în Carta ONU;
3. își exprimă revolta și indignarea față de atrocitățile semnalate, inclusiv violarea și executarea civililor, strămutarea forțată, jefuirea și atacarea infrastructurii civile, cum ar fi spitalele, unitățile medicale, școlile, adăposturile și ambulanțele, precum și împușcarea civililor care încearcă să fugă din zonele de conflict prin coridoarele umanitare convenite în prealabil cu acordul forțelor armate ruse într-o serie de orașe ucrainene ocupate, precum Bucea; insistă ca autorii crimelor de război și ai altor încălcări grave ale drepturilor, precum și oficialii guvernamentali și liderii militari responsabili să fie fi trași la răspundere; reamintește că, în cazul unor crime de război și a unui genocid, comunitatea internațională este obligată să acționeze și ar trebui să utilizeze toate instrumentele de care dispune; sprijină pe deplin ancheta lansată de procurorul CPI privind crimele de război și crimele împotriva umanității, precum și activitatea Comisiei de anchetă a Oficiului Înaltului Comisar al Națiunilor Unite pentru Drepturile Omului; solicită instituțiilor UE să ia toate măsurile necesare pe lângă instituțiile și procedurile internaționale și la CPI sau alte tribunale sau instanțe internaționale competente pentru a urmări în justiție acțiunile lui Vladimir Putin și Aleksandr Lukașenko drept crime de război și crime împotriva umanității și să participe activ la anchetarea acestora; solicită înființarea unui tribunal special al ONU pentru crimele din Ucraina; consideră că ar fi oportun să se folosească mecanismul internațional, imparțial și independent pentru a sprijini toate anchetele internaționale privind crimele de război comise în Ucraina; invită statele membre și UE să își consolideze capacitatea de a combate în mod eficace impunitatea celor care au comis crime de război sau au participat la acestea;
4. reiterează faptul că livrările de arme trebuie să continue și să fie intensificate pentru a permite Ucrainei să se apere cât mai bine; își reiterează sprijinul pentru orice ajutor de apărare acordat forțelor armate ucrainene, oferit în mod individual de statele membre și în mod colectiv prin intermediul Instrumentului european pentru pace (IEP); salută decizia de a majora asistența acordată Ucrainei prin intermediul IEP cu încă 500 de milioane EUR și cere o creștere suplimentară a contribuțiilor concrete pentru a întări urgent capacitățile de apărare ale Ucrainei, atât la nivel bilateral, cât și în cadrul IEP;
5.
solicită crearea unor puncte de trecere și coridoare umanitare sigure pentru evacuarea civililor care fug din calea bombardamentelor și pentru consolidarea rețelelor de ajutor umanitar ale UE în Ucraina (cu combustibili, alimente, medicamente, apă potabilă, generatoare de energie și campinguri mobile); sugerează Comisiei să introducă scheme de ajutor inter pares pentru Ucraina, pentru a spori eficacitatea asistenței; solicită să se acorde o atenție deosebită situației copiilor, atât a minorilor neînsoțiți, cât și a celor care fug cu familiile lor și cere ca fiecare copil care caută refugiu să fie tratat în primul rând ca un copil și să se asigure protecția tuturor persoanelor care fug din Ucraina, indiferent de originea lor socială sau etnică, de gen, orientare sexuală, capacitate sau statut de migrant; felicită statele membre și țările vecine Ucrainei pentru
(3)
Printre altele, studiile realizate de Bachmann et al., Banca Centrală Europeană, Deutsche Bank Research, Oxford Economics, Goldman Sachs, rezumate de Sachverständigenrat zur Begutachtung der gesamtwirtschaftlichen Entwicklung (Consiliul experților economici din Germania) în raportul său din martie 2022 intitulat „Auswirkungen eines möglichen Wegfalls russischer Rohstofflieferungen auf Energiesicherheit und Wirtschaftsleistung: Auszug aus der aktualisierten Konjunkturprognose 2022 und 2023”.